Diari Oficial de la Generalitat Valenciana


Sumari del DOGV 3666, del 14-01-2000 (1999/10962)

RESOLUCIÓ de 22 de novembre de 1999, de la Direcció General de Promoció Cultural i Patrimoni Artístic de la Conselleria de Cultura, Educació i Ciència de la Generalitat Valenciana, per la qual s’acorda tindre per incoat l’expedient de delimitació de l’entorn de protecció i es determina la normativa de protecció del castell d’Ayora, emplaçat al terme municipal d’Ayora (València).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3666

Data del DOGV
:   14-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10574


Data del document
:   22-11-1999

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

 Descriptors 

:   * Ayora
    * protecció del patrimoni
    * patrimoni arquitectònic

RESOLUCIÓ de 22 de novembre de 1999, de la Direcció General de Promoció Cultural i Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tindre per incoat l'expedient de delimitació de l'entorn de protecció i es determina la normativa de protecció del castell d'Ayora, emplaçat al terme municipal d'Ayora (València). [1999/10481]
  
La Disposició Addicional Primera de la Llei 4/1998, d'11 de juny, de la Generalitat Valenciana, del Patrimoni Cultural Valencià, considera Béns d'Interés Cultural aquells que han sigut declarats així de conformitat amb la Llei 16/1985, de 25 de juny, del Patrimoni Històric Espanyol. En virtut de la dita Disposició Addicional i de la Disposició Addicional Segona de la citada Llei del Patrimoni Històric Espanyol, el castell d'Ayora, ubicat a Ayora (València), constituïx per ministeri directe de la llei un Bé d'Interés Cultural amb la categoria de Monument.
  
Vist l'informe del Servei del Patrimoni Arquitectònic i Mediambiental, favorable a la incoació de l'expedient de delimitació de l'entorn de protecció d'este monument, i de determinació de la normativa de protecció que ha de regir-lo.
  
Atés el que disposa la Disposició Transitòria Primera, apartat 2, de la Llei 4/1998, d'11 de juny, de la Generalitat Valenciana, del Patrimoni Cultural Valencià, sobre adaptació de les declaracions ja assolides als requisits i a les mencions que s'exigixen en la nova normativa autonòmica, així com els seus articles 27 i 28, he resolt:
  
1. Incoar l'expedient de delimitació de l'entorn de protecció del castell d'Ayora, ubicat a Ayora (València), i determinar les normes de protecció que hi són aplicables.
  
Els annexos que s'adjunten a la present resolució delimiten gràficament i literalment l'entorn de protecció i establixen les normes de protecció que han de regir-lo.
  
2. Seguir amb la tramitació de l'expedient, d'acord amb les disposicions vigents.
  
3. Traslladar esta resolució a l'alcalde-president d'Ayora i fer-li saber que, de conformitat amb el que establix l'article 35 en relació amb el 27.4 de la Llei del Patrimoni Cultural Valencià, qualsevol actuació en esta zona haurà de ser autoritzada per la Direcció General de Promoció Cultural i Patrimoni Artístic, sempre amb caràcter previ a l'execució i abans de l'aprovació d'atorgament de llicència municipal, en el cas que esta siga preceptiva. A més a més, l'Ajuntament haurà de notificar a este centre directiu, simultàniament a la notificació a l'interessat, les llicències urbanístiques i d'activitat que afecten el monument o el seu entorn, de conformitat amb el que preceptua l'article 36.4 de la Llei del Patrimoni Cultural Valencià.
  
4. La incoació del present expedient de delimitació comporta la suspensió de la tramitació ordinària d'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'entorn que ara es delimita en els termes referits en el punt anterior. Quant a les ja atorgades, hauran de sotmetre's preceptivament a la consideració d'este centre directiu, a fi de verificar la seua compatibilitat patrimonial en el termini de dos mesos, comptats des de la publicació de la present resolució. I es podran suspendre en la mesura en què es revelen incompatibles o contradictòries amb les normes de protecció que figuren en els annexos, de conformitat amb el que disposa l'article 33 de la Llei del Patrimoni Cultural Valencià.
  
5. Que la present resolució es publique en el Diari Oficial de la Generalitat Valenciana i en el Boletín Oficial del Estado, i es comunique al Registre General de Béns d'Interés Cultural, dependent de l'administració de l'estat, per a la seua anotació preventiva.
  
El que es fa públic als efectes oportuns.
  
València, 22 de novembre de 1999.- La directora general de Promoció Cultural i Patrimoni Artístic: Consuelo Ciscar Casabán.
  
ANNEX I
  
1. Justificació de la delimitació proposada
  
La delimitació s'establix en funció dels criteris següents:
  
- topogràfics i paisatgístics, amb la inclusió del turó en què es troba situat el castell i els elements del paisatge urbà, les illes i els carrers immediatament lligats a la seua percepció.
  
- arqueològics, amb la incorporació dels vessants del voltant del castell, per la previsible successió d'assentaments de població anteriors o lligats al castell. També s'inclouen les illes on es localitzen les restes de la muralla exterior que protegia la població.
  
2. Delimitació de l'entorn
  
Origen: el punt A, situat a la plaça de los Olmos, a la intersecció de l'eix del carrer de Empedrá amb la prolongació de l'eix del carrer del Carril Alto.
  
Sentit: l'horari.
  
Línia delimitadora: des de l'origen, la línia continua a nord-est per l'eix del carrer de Empedrá, travessa la plaça Mayor i continua per l'eix del carrer del Portal de San Vicente. Gira al sud per l'eix del carrer de la Virgen del Rosario i continua pels eixos dels carrers de Manuel Reig i del Obispo Pérez, fins al carrer de San Antonio. Gira a nord-oest per l'eix del carrer de San Antonio i per l'eix del carrer del Carril Alto fins al punt d'origen.
  
ANNEX II
  
Normativa de protecció del monument i el seu entorn
  
Monument:
  
Article 1. S'atindrà al que disposa la Secció Segona, Règim dels Béns Immobles d'Interés Cultural, del capítol III, Títol II, de la Llei 4/1998, d'11 de juny, de la Generalitat Valenciana, del Patrimoni Cultural Valencià (DOGV 18.06.1998) aplicable a la categoria de Monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i que contribuïsquen a la consecució dels dits fins. L'autorització particularitzada d'ús es regirà d'acord amb el que disposa l'article 35 de la Llei del Patrimoni Cultural Valencià.
  
Entorn de protecció:
  
Article 3. A fi de preservar el paisatge històric del castell, no s'autoritzarà cap edificació per a cap ús ?a excepció de les illes qualificades en la Revisió del Pla General d'Ordenació Urbana d'Ayora, aprovada definitivament per la Comissió Provincial d'Urbanisme el 20 de juliol de 1982-. Queden expressament prohibits els moviments de terres i les excavacions que no es realitzen de conformitat amb l'article següent, les senyalitzacions de tipus publicitari i la tala d'arbres ?sense autorització expressa de l'organisme competent en matèria de medi ambient i de la Conselleria de Cultura, Educació i Ciència.
  
Es procedirà a restituir el perfil original del vessant sud del turó on s'assenta el castell. A l'efecte, es procedirà al terraplenament de les excavacions existents al vessant fins a la conformació del seu talús original.
  
Es fomentarà la repoblació forestal amb varietats autòctones, sempre que no perjudiquen el monument.
  
Article 4. Les actuacions arqueològiques hauran de ser autoritzades per la Conselleria de Cultura, Educació i Ciència, d'acord amb l'art. 60 de la Llei del Patrimoni Cultural Valencià.
  
Article 5. Les illes edificables mantindran les alineacions i els usos establits en la Revisió del Pla General.
  
Article 4. Es mantindrà la parcel·lació històrica de l'entorn, tot i que s'acceptarà l'agrupació de les parcel·les mentre no se supere una amplària final màxima de fatxada de 16 m.
  
Article 5. L'altura reguladora, definida segons el Reglament de zones d'ordenació urbanística de la Comunitat Valenciana, serà la mateixa de l'edifici actualment existent, sempre que no supere el nombre màxim de tres plantes (inclosa la baixa). Els edificis que superen este nombre de plantes es regiran pel règim Fora d'Ordenació. En els supòsits que concloga la vida útil de l'edifici, es pretenga fer obres de reforma de transcendència equiparable a la reedificació, una remodelació amb l'eliminació de les plantes superiors, o la seua substitució voluntària, seran d'aplicació les ordenances de protecció d'esta normativa. Tot això sense perjuí de la possible aplicació de l'art. 21 de la Llei del Patrimoni Cultural Valencià a estos immobles. L'altura màxima reguladora per a estos últims s'establix en 9,50 m.
  
Article 6. L'ús característic dels edificis serà el residencial, amb els usos compatibles acceptats pel Pla General.
  
Article 7. Els edificis de l'entorn, pel seu alt valor ambiental i testimonial d'una arquitectura i tipologia que caracteritza l'entorn del monument, mantindran les fatxades visibles des de la via pública, amb la preservació i restauració dels seus caràcters originals.
  
Article 8. Les fatxades de nova edificació o les remodelacions d'aquelles que no presenten l'estètica tradicional s'adequaran estèticament a la tipologia i als acabats de la zona, atenent les següents disposicions:
  
- Les volades de coberta seran els tradicionals de la zona.
  
- Els buits seran de proporció vertical, i la disposició i les dimensions, les característiques de la zona.
  
- Es prohibixen els acabats amb materials no tradicionals o que suposen la imitació d'altres materials.
  
- Els balcons seran de safata, de grossor no superior a 15 cm. El vol no superarà els 40 cm i la longitud màxima serà d'1.80 m. La barana ha de ser de ferro, i es prohibixen els miradors.
  
- Els tancaments seran de fusta.
  
- Es prohibixen les persianes, excepte les persianetes exteriors enrotllables tradicionals.
  
Article 9. Les obres de reforma interior que aconseguisquen el nivell de rehabilitació, que es duguen a terme en els edificis inclosos en l'entorn del monument, hauran d'adequar la fatxada a les condicions estètiques d'esta normativa.
  
Article 10. Les cobertes seran inclinades, de pendent màxima del 35%, a dos aigües, de teula àrab. El carener estarà situat a una altura màxima de 2,25 m respecte a l'altura màxima reguladora.
  
Article 11. Per a la realització d'obres en els edificis i vials de l'entorn, a fi de protegir i posar en valor la muralla exterior, el promotor haurà d'aportar un estudi previ firmat per un tècnic competent en arqueologia, a l'efecte de l'art. 62 de la Llei del Patrimoni.
  
Article 12. Per a qualsevol intervenció, fins i tot les regulades pels articles anteriors, tot allò que no regule la present normativa es precisarà en l'autorització de la Conselleria de Cultura, Educació i Ciència ?preceptiva-, a tenor de l'article 35 de la Llei del Patrimoni Cultural Valencià. Esta autorització haurà de tindre en compte els criteris establits en l'article 39.3 de la mateixa Llei.